**Referat fra felles ledermøte 15.09.2023**

|  |  |
| --- | --- |
| Til: | Felles ledermøte NTNU-SINTEF |
| Kopi til: |  |
| Fra: | Gunnar Sand |
| Signatur: |  |

**Deltakere:** Anne Borg, Tor Grande, Toril Hernes og Nina Sindre (NTNU), Alexandra Bech Gjørv, Reidar Bye, Inge Gran, Vincent Fleischer, Kjerstin Spjøtvoll, Christina Hanssen og Gunnar Sand (SINTEF)

**Kopi:** Olav Bolland, Morten Størseth

Anne ledet møtet.

1. **Referat fra felles ledermøte 23. august**

Ingen kommentarer til referatet.

1. **HMS og etikk – orienteringer v/Anne og Alexandra**

NTNU skal i gang med ny arbeidsmiljøundersøkelse. Mobbing og trakassering kommer inn som egne punkt.

NTNU arbeider med en ny og mer helhetlig organisering av sikkerhetsarbeidet. SINTEF løfter samfunns-sikkerhet i arbeidet med ny konsernstrategi. Viktige tema for et senere felles ledermøte.

NTNU vurderer "Krig og samfunn" som en tematisk satsing.

UD arbeider med å opprette en egen etat rundt eksportkontroll. Forventes å være klar i 2025.

KD setter ned ei arbeidsgruppe som skal se på sensitive forskningsområder. Ønsker i første omgang å samle erfaringer og beste praksis fra institusjonene.

1. **Forskningspolitikk og rammebetingelser v/Tor, Vincent og Kjerstin Spjøtvoll**

**Regjeringens strategi for å øke FoU-innsatsen i næringslivet – NTNU og SINTEFs innspill**

NTNU og SINTEF har begge sendt innspill til regjeringens strategi for å øke FoU-innsatsen i næringslivet. Argumentasjonen er i stor grad sammenfallende. Innspillene ble grundig diskutert i forrige felles ledermøte.

**Forskningsrådets fremtidige plass og rolle**

I sitt innspill til arbeidet med stortingsmelding om Forskningssystemet, har NTNU lagt vekt på rådets merverdi for å sikre høy kvalitet i forskning og innovasjon, herunder åpne konkurransearenaer. NFR har også en oppgave med å korrigere potensielt iboende svakheter i forskningssystemet, så som balansen mellom grunnleggende langsiktig forskning og utfordringsdrevet/tematisk forskning.

Det er en viktig oppgave for rådet å opprettholde nivået i støtten til grunnleggende forskning. Virkemidler som Senter for fremragende forskning og fri prosjektstøtte bidrar til vitenskapelig fornyelse og kvalitet i front av den internasjonale utviklingen. Fri prosjektstøtte er også viktig for den enkeltes faglige karriere.

Det er viktig å bevare den konkurranseutsatte arenaen som Forskningsrådet representerer både for forskerinitiert forskning og mer politisk initiert eller utfordringsdrevet forskning. Begge arenaer krever forskning av høy kvalitet, og begge krever samarbeid, på tvers av landegrenser, sektorer og fag. Forskningsrådet bør fortsatt ha en tydelig og uavhengig rolle som forskingspolitisk rådgiver.

Som forbedringspunkter trekker NTNU frem rådets behov for høy kompetanse på fagutvikling. Her må det etableres arbeidsprosesser som sikrer gode innspill til utforming og balansering av virkemidler. Rådets virkemidler bør også støtte opp under samarbeid. Samarbeid i forskningssystemet sikrer høy kvalitet, relevans og at kunnskap kommer i bruk. Ellers bør det legges til rette for dynamisk virkemiddelbruk. Tilpass støtteordningene til problemstillingene, og legg enda bedre til rette for flerfaglighet og tverrfaglighet.

SINTEF peker i sitt innspill på Forskningsrådets viktige funksjoner i det norske forskningssystemet, bl.a. gjennom å fremme forskning av høy kvalitet og relevans på legitime konkurransearenaer. Rådet skal fremme samarbeid mellom utførende forskningssektorer, ivareta rollen som uavhengig forskningspolitisk rådgiver, og fasilitere koordinering mellom sektorene.

SINTEF fremhever som forbedringspunkter virkemidler og utlysninger som i større grad utløser forsknings-samarbeid, og et styrket kunnskapsgrunnlag ikke minst om forskningssystemet. I en tid hvor dagens dimensjonering av offentlige midler til FoUoI utfordres, påpekes viktigheten av at Forskningsrådet settes i stand til å kunne utøve sin rolle og sine funksjoner godt.

Det har vært godt samarbeid og løpende utveksling av notater gjennom prosessen med de to dokumentene.

1. **Status for planleggingen av ESS v/Nina Sindre og Christina Hanssen**

Foreløpig program ble presentert og diskutert i møtet. Flere savnet forskningens plass i arrangementet, og da spesielt forskningens betydning for næringsutvikling.

Komiteen fikk flere innspill om navn som kan kontaktes for å styrke arrangementet.

Positiv tilbakemelding på samarbeidet om sendinger i regi av Dagens Næringsliv.

1. **Status for søknadsprosesser inn mot Forskningsrådet v/Inge og Tor**

**Status for FME-prosessen**

FME-prosessen ble diskutert i samarbeidsarenaen for dekaner og direktører. Så langt er det ikke meldt om problemer i samarbeidet.

**Status for forskningsinfrastruktur-prosessen**

Også her meldes det om god dialog. Det er flere søknader enn noen gang, og mange av dem er gode.

Vi har tidligere diskutert muligheten for en felles prioritert liste, men må erkjenne at vi ikke er der ennå. En slik prosess må i så fall designes i forkant.

Enighet om å ta en fot i bakken når det nærmer seg deadline, særlig for å diskutere prioriterte prosjekter hos en part som ikke får støtte fra den andre.

1. **Diverse**

**Status og erfaringer med Studietur Nord v/Gunnar**

Årets Studietur Nord ble gjennomført i månedsskiftet juni/juli med bredt sammensatt deltakergruppe. Evalueringen fra deltakerne viser at studieturen går inn blant de aller beste. Positive tilbakemeldinger også på å benytte MS Fram som plattform. Miljøregnskapet trekkes frem som en positiv faktor i forhold til tidligere praksis med å benytte mindre og mer forurensende fartøy.

Likevel har UNIS varslet at de trekker seg fra samarbeidet. De oppgir ingen grunn, men vi har tidligere fanget opp en kritisk holdning nettopp til samarbeid med reiselivet. Vi venter på svar fra UiT om de blir med videre. NTNU har gitt positive tilbakemeldinger til fortsatt samarbeid og vil reise spørsmålet om UNIS sin holdning i kommende styremøte.

**Orienteringer knyttet til krigen i Ukraina v/Tor, Toril og Alexandra**

NTNU har besøkt NATO-hovedkvarteret i Brussel og bl.a. diskutert forskningens rolle i forhold til den pågående krigen i Europa.

Leder for totalberedskapskommisjonen, Harald Sunde, har presentert kommisjonens arbeid for NTNUs styre.

NATO har opprettet et eget fond for utvikling av forsvarsrelatert teknologi. Norge går inn med 400 MNOK.

Politisk sett blir øst-vest-aksen stadig viktigere i internasjonale relasjoner, i forhold til nord-sør-aksen.

1. **Eventuelt**

NTNU reorganiserer sine sentrale staber. Tema for orientering på et senere felles ledermøte.